**TÁJÉKOZTATÓ KÖTELEZŐ EBÖSSZEÍRÁSRÓL**

Tisztelt Ebtartók!

Az állatok védelméről és kíméletéről szóló 1998. évi XXVIII törvény (továbbiakban: Ávt.) 42/B. § (1) bekezdése alapján az önkormányzat **ebrendészeti feladatainak** elvégzése érdekében, illetve a **veszettség elleni oltás járványvédelmi** vonatkozásaira tekintettel Zalaszentgyörgy, Kávás és Zalaboldogfa területén **2017. november 13-tól december 13-ig terjedő időszakban a település közigazgatási területén tartott ebek vonatkozásában ebösszeírást végez.**

Az Ávt. 42/B.§ (3) bekezdése szerint a települési önkormányzat az ebösszeírás alapján az Ávt. 42/A. § (4) bekezdésében meghatározott adatokról helyi elektronikus nyilvántartást vezet, az állattartók (tulajdonos, illetve aki az állatot gondozza, felügyeli) által szolgáltatott adatokról, az állat tulajdonosa, tartója és más személyek jogainak, személyes biztonságának és tulajdonának védelme, valamint eb-rendészeti és állatvédelmi feladatainak hatékony ellátása céljából. Az eb tulajdonosa és tartója az ebösszeíráskor köteles a törvényben előírt adatokat az önkormányzat rendelkezésére bocsátani.

**Az ebösszeírás önbevallásos módszerrel történik, ezért az ebösszeíráshoz összeállított „Ebösszeíró adatlap” beszerzése az állattartó kötelessége** (1 pld-t csatoltan küldök)!!

Több eb esetén ebenként külön-külön kell az adatlapot az eb oltási könyve, kisállat útlevele, törzskönyve alapján kitölteni.

***Az ebösszeírási Adatlap folyamatosan beszerezhető:***

* Zalaszentgyörgyi Közös Önkormányzat Hivatalnál, Zalaszentgyörgy, Kossuth út 72.
* Zalaboldogfa Község Önkormányzatánál, Zalaboldogfa, Kossuth u. 9.
* Zalaszentgyörgy, Kávás, Zalaboldogfa községek falugondnokainál munkaidőben
* *letölthető* (üres), vagy *elektronikusan kitölthető és nyomtatható* változatban az önkormányzatok honlapjáról: [www.zalaszentgyorgy.hu](http://www.zalaszentgyorgy.hu), [www.kavas.hu](http://www.kavas.hu), [www.zalaboldogfa.hu](http://www.zalaboldogfa.hu)

Az „Ebösszeíró adatlap” kitöltésével kapcsolatban a 92/460-040 telefonszámon kaphatnak tájékoztatást.

**Kérem, hogy az „Ebösszeíró adatlapot” teljes körűen szíveskedjenek kitölteni, aláírni és legkésőbb 2017. december 13. napjáig visszajuttatni:**

* személyesen a Közös Önkormányzati Hivatalba, vagy a zalaboldogfai hivatalba
* a falugondnokoknak munkaidőben
* postai úton ajánlott küldeményként a Közös Önkormányzati Hivatal fenti címére.
* elektronikusan (aláírást követően) beszkennelve a [zalaszentgyorgy@gmail.com](mailto:zalaszentgyorgy@gmail.com) levélcímre

**Felhívom továbbá az ebtulajdonosok figyelmét, hogy**

* A kedvtelésből tartott állatok tartásáról és forgalmazásáról szóló 41/2010.(II.26.) Korm rendelet 17/B § (10) bekezdése értelmében 2013. január 1. napjától **a négy hónaposnál idősebb** eb csak **transzponderrel** (mikrochip) megjelölve tartható, ezért kérem, amennyiben a jogszabályban meghatározott kötelezettségének még nem tett eleget, úgy szíveskedjék a transzponderrel nem rendelkező **ebeket állatorvosnál megjelöltetni**!
* Az ebösszeírásban a mikrochippel ellátott és az állatorvosnál korábban bejelentett, a központi nyilvántartásban már szereplő és a helyi **nyilvántartásban szereplő ebeket is be kell jelenteni!**
* Az ebtulajdonosok az **ebösszeírást követően is** kötelesek az adatokban bekövetkezett **változásokat**, szaporulatot, elhullást írásban 8 napon belül **bejelenteni.**
* Az ebösszeírásra vonatkozó adatszolgáltatási kötelezettség teljesítését a jegyző ellenőrizheti.
* Aki adatszolgáltatási kötelezettségének nem tesz eleget, az állatvédelmi bírságról szóló 244/1998. (XII.31.) Kor. rendelet (továbbiakban: R) 3. mellékletének d) pontja alapján **ebenként 30.000 forint állatvédelmi bírság** megfizetésére kötelezhető.
* Aki az állat kötelező egyedi jelölését nem végezte el, előbb hivatkozott jogszabály 3. mellékletének f) pontja alapján **ebenként 45.000 forint állatvédelmi bírság** megfizetésére kötelezhető

Együttműködésüket megköszönöm.

Zalaszentgyörgy, 2017. november 06.

Takácsné dr. Simán Zsuzsanna sk.

Jegyző

Tapasztalataink alapján sajnálatos módon az állattartók nagy része nincs tisztában azzal, hogy vannak bizonyos kötelezettségeik, amelyek jogszabályban rögzítettek. Ezek *elmulasztása, esetleg szándékos be nem tartása esetén az állat tulajdonosa bírsággal sújtható*. A fontosabb előírások összefoglalva:

1. Az első és talán legfontosabb ilyen kötelezettség, ami a kutyatulajdonosokat érinti, az a **veszettség elleni védőoltás** beadatásával kapcsolatos. A jelenleg hatályos rendelet szerint (164/ 2008.(XII.20.) FVM rendelet) az ebek veszettség elleni **védőoltásának beadatása** továbbra is a **kutya tartójának kötelessége**. Az állattartó *köteles minden három hónapos életkort elért ebet 30 napon belül veszettség ellen saját költségén magán-állatorvossal beoltatni, az oltást az első oltást követően 6 hónapon belül megismételtetni, majd ezt követően a kutyát* **évenként**veszettség ellen beoltatni. Fontos megemlíteni, hogy a régebben oltás mellé adott nyakörvre akasztható biléta nem alkalmas az érvényes veszettség elleni védőoltás igazolására. Jelenleg a veszettségi oltási matrica mellé ragasztott, a NÉBIH (Nemzeti Élelmiszerlánc Biztonsági Hivatal) által kiadott, sorszámozott, **hologramos matrica** teszi érvényessé a veszettség elleni oltást. 2010. január 1.-től az ebeknek a Magyar Állatorvosi Kamara által kiadott, pontosan meghatározott tartalmú **oltási könyv**vel kell rendelkezniük (vagy egységes európai állatútlevéllel), amely szintén sorszámozott. Nagyon fontos dolog, hogy az oltási könyvre a tulajdonosok nagyon figyeljenek, hiszen ez az állat „személyi igazolványa”, elvesztését be kell jelenteni az állatorvosnál, és pótolni kell azokat. A rendelet szerint: „Az állattartó köteles az oltási könyvet **megőrizni**, azt a veszettség elleni védőoltás beadatását ellenőrző állat-egészségügyi hatóság felszólítására **bemutatni**, illetve tulajdonátruházás esetén az új tulajdonosnak **átadni**, továbbá biztosítani, hogy az oltási könyvet a **közterületen az ebre felügyelő személy magánál tartsa** az oltás érvényességének bizonyítása céljából.„
2. Azt az ebet, amelyik nem részesült az életkorának megfelelően előírtak szerinti (érvényes) veszettség elleni védőoltásban, **veszettség szempontjából aggályosnak kell tekinteni**. A veszettség szempontjából aggályos állatot **tizennégy napra hatósági megfigyelés alá kell vonni**, és - amennyiben még nincs - az ebeket elektronikus azonosító transzponderrel (bőr alá ültetett mikrochippel) a **tulajdonos költségére** meg kell jelölni. A megfigyelés megszüntetésével egy időben az érvényes veszettség elleni védőoltással nem rendelkező eb veszettség elleni beoltását el kell rendelni. Az oltatási kötelezettség elmulasztásakor az állattartójával szemben **bírság is kiszabható**.
3. **2013. január 1.-től kötelező minden** 4 hónaposnál idősebb ebnek egyedi azonosítóval, **mikrochip-el** rendelkeznie (41/2010. Korm. Rend.). A mikrochip, ami egy 15 számjegyből álló kódot tárol és a beültetés helyén, a bőr alatt megtapad. Ez a számkód bekerül egy központi nyilvántartó rendszerbe (petvetdata rendszer) az állattulajdonos adataival együtt. Ha eltűnne a kutya, ennek alapján a megfelelő leolvasó eszköz segítségével beazonosítható az adott állat. Fontos, hogy a rendszerben mindig egy olyan telefonszám szerepeljen, amelyen elérhető a gazdi. Adatváltozás esetén minden esetben értesíteni kell az állatorvost, aki a rendszerben módosítani tudja az adatokat. Az elveszett kutyát is érdemes bejelenteni, hiszen a rendszerben azt is jelezni lehet, hogy a gazdi keresi a kutyát vagy jutalmat fizet a megtalálónak.

Az **állatorvos** a mikrochip meglétét bármikor **ellenőriz**heti, illetve köteles is ellenőrizni. A mikrochip-pel nem jelölt kutya veszettség elleni védőoltásban nem részesülhet (sőt hivatalosan semmilyen állatorvosi ellátásban sem, kivétel az életmentés esete).

Azt kevesen tudják, hogy ugyanez a rendelet azt is kimondja, hogy „ebet forgalmazni, ill. tulajdonjogát forgalmazásnak nem minősülő más módon átruházni kizárólag az állatot azonosító elektronikus transzponderrel történő megjelölése után lehet.” Vagyis ez azt jelenti, hogy a kölyökkutyáknak már az eladás napján rendelkeznie kell(ene) mikrochip-el, függetlenül attól, hogy még nem érte el a 4 hónapos kort. A kölykökön kívül ugyanez vonatkozik minden egyéb esetre, amikor a tulajdonos személye megváltozik.

1. A fentiek szerint kötelező, vagy az állat-egészségügyi hatóság által elrendelt veszettség elleni **oltás alól elvont állatokat** a hatósági állatorvos határozata alapján **be kell oltani**, és az állat **tulajdonosával szemben** a külön jogszabályban foglaltak szerint **bírságot kell kiszabni**. ((164/ 2008.(XII.20.) FVM rendelet 5.§ (5) bek.)

A vázolt szankciók megelőzése érdekében

**FELHÍVOK MINDEN EBTULAJDONOST**, gazdit, hogy amennyiben a Zalaboldogfán 2017. szeptember 13-án szervezett összevezetéses veszettség elleni oltáson illetve ezen a napon a háznál végzett oltáson kutyáját nem oltatta be, az az **ebösszeíró adatlappal egyidejűleg, de legkésőbb**

**2017. december 15-ig**

**mutassa be** a Zalaszentgyörgyi Közös Önkormányzati Hivatalban a kutyá(i)nak az **oltási könyvét/könyveit,** illetve **juttassa el** oda annak/azok másolatát/másolatait e-mailben a [zalaszentgyorgy@gmail.com](mailto:zalaszentgyorgy@gmail.com) címre!

Nyomatékosan hívom fel a figyelmet az ebtartás szabályaira. A kutyáját **MINDENKI KÖTELES ZÁRT körülmények között tartani**. Akinek a kutyája kóborol, az szabálysértést követ el, az eljárást az illetékes Zala Megyei Kormányhivatal Zalaegerszegi Járási Hivatala folytatja le, a **gazdi pénzbírsággal sújtható!**

Zalaszentgyörgy, 2017. november 06.

Takácsné dr. Simán Zsuzsanna sk.

Jegyző